Skúta strandaði fyrir utan Búðardal um liðna helgi . Það eina sem beið hnekki var stoltið , að sögn skipstjórans Birgis Óskarssonar . Málatvik voru þau að Birgir hafði brugðið sér í siglingu og var á heimleið og ætlaði að fara inn í skerjagarðinn . „ En það fjaraði hraðar út en ég átti von á og því endaði ég í sandinum þarna . Sem betur fer var blankalogn svo það var aldrei nein hætta á ferðum . Það eina sem skemmdist eitthvað var stoltið og búið er að fara í siglingu síðan þetta gerðist . Gárungarnir spurðu auðvitað hvort ég hefði ekki verið látinn blása í blöðru , en á því var sannarlega ekki nein þörf . Þetta var bara einskær klaufaskapur . Við eigum þessa skútu bræðurnir ásamt börnum okkar og erum öll réttindafólk . Bátinn höfum við átt í ein sex ár og oft búið að skreppa á honum hérna út okkur til ánægju . “ Aðpurður sagði Birgir engan fisk vera í firðinum og því væri fátt um fína drætti hvað það varðaði , en gaman væri engu að síður að virða landið fyrir sér af sjó .